b'\n_START_ARTICLE_\nAnaksimen\n_START_SECTION_\n\xc5\xbdivljenje in delo\n_START_PARAGRAPH_\nO Anaksimenu, avtorju izgubljene razprave, je ostalo malo podatkov. Lahko ga obravnavamo kot znanstvenika, kozmologa in astronoma (zanimali so ga meteorolo\xc5\xa1ki problemi), ampak v na\xc4\x8dinu postavljanja vpra\xc5\xa1anj je bil vsekakor filozof. Anaksimen je bil verjetno v mladosti Anaksimandrov u\xc4\x8denec ali prijatelj. Bil je predstavnik jonske filozofske \xc5\xa1ole in zadnji v nizu filozofov v Miletski \xc5\xa1oli. _NEWLINE_Podobno kot Tales, je tudi on vzel enega izmed osnovnih \xc5\xa1tirih elementov (voda, ogenj, zemlja, zrak) kot neko splo\xc5\xa1no osnovo, prapo\xc4\x8delo vsega kar obstaja (arh\xc3\xa9). Za to prapo\xc4\x8delo je imel zrak (\xe1\xbc\x80\xce\xae\xcf\x81 - aer), iz katerega z razred\xc4\x8devanjem (araiosis) in zgo\xc5\xa1\xc4\x8devanjem (pyknosis) nastajajo vse stvari. Zrak mu je bil tudi na\xc4\x8delo \xc5\xbeivljenja. Zrak je neskon\xc4\x8den in se neprestano giblje. Z razred\xc4\x8devanjem nastaja ogenj, z zgo\xc5\xa1\xc4\x8devanjem pa veter, oblaki, voda in zemlja. Z nadaljnjim spajanjem nastajajo zapletenej\xc5\xa1a telesa. Z zaklju\xc4\x8dkom, da je svet sestavljen iz zraka, je Anaksimen uporabil svojo teorijo, da je oblikoval shemo, ki predstavlja za\xc4\x8detke in naravo Zemlje ter drugih nebesnih teles._NEWLINE_Opazil je povezavo med agregatnim stanjem in temperaturo. Po njemu je razred\xc4\x8devanje enako segrevanju in zgo\xc5\xa1\xc4\x8devanje hlajenju. U\xc4\x8dil je da je du\xc5\xa1a sestavljena iz zraka. Zanj je bil kozmolo\xc5\xa1ki razvoj periodi\xc4\x8den kot pri Anaksimandru. Kakor se je pri na\xc4\x8delu stvari odlo\xc4\x8dil za neki empiri\xc4\x8dno znan element se je na ta na\xc4\x8din vrnil nazaj od Anaksimandra k Talesu. _NEWLINE_V astronomiji je ponovno zastopal staro u\xc4\x8denje, da je Zemlja valjasta plo\xc5\xa1\xc4\x8da, ki jo dr\xc5\xbei zrak (pri Talesu pa voda). Prvi je jasno lo\xc4\x8deval planete od zvezd. Zatrjeval je, da je mavrica naravni pojav in ne nekaj nadnaravnega.'